
Επίσκεψη Υπουργού Αγροτικής Ανάπτυξης και Τροφίμων Μαργαρίτη Σχοινά στον Δήμαρχο Κιλκίς 
Την επίσκεψη του Υπουργού Αγροτικής Ανάπτυξης και Τροφίμων Μαργαρίτη Σχοινά δέχθηκε σήμερα ο Δήμαρχος Κιλκίς Δημήτρης Κυριακίδης.
Στο επίκεντρο της συζήτησης, η οποία έγινε σε πολύ εγκάρδιο κλίμα, βρέθηκαν αιτήματα του Δήμου Κιλκίς, που έχουν τεθεί επανειλημμένως στην πολιτική ηγεσία του Υπουργείου, χωρίς ωστόσο να υπάρξει κάποια πρόοδος, με κυρίαρχο την παραχώρηση έκτασης δέκα στρεμμάτων στην περιοχή  του Σαλάτς με σκοπό να αξιοποιηθεί με οργανωμένες αθλητικές εγκαταστάσεις για την άθληση πολιτών και Αθλητικών Συλλόγων.
Ο Υπουργός Αγροτικής Ανάπτυξης και Τροφίμων δεσμεύθηκε για την ικανοποίηση της δίκαιης αξίωσης που προβάλλει η Δημοτική Αρχή, ως επίσης και για ζητήματα παραχωρήσεων ακινήτων που διεκδικεί ο Δήμος Κιλκίς και αφορούν ποδοσφαιρικά γήπεδα, ιδιοκτησίας ΥΠΑΑΤ, δεκατρία στρέμματα στο Μεταλλικό για την ανάπτυξη Πράσινων Σημείων Ανακύκλωσης και εκτάσεις στον Ακρίτα και στον χώρο των κατασκηνώσεων της  Φύσκας.    
Αναφορά από τον Δήμαρχο Κιλκίς έγινε στην ανάγκη ελέγχου και εποπτείας των φωτοβολταϊκών σταθμών που χωροθετούνται σε δημόσιες εκτάσεις, καθώς η περιοχή είναι ήδη κορεσμένη και επιβαρυμένη από την ανάπτυξη των ΑΠΕ καθώς και στην ανάληψη της σχετικής φροντίδας από τις αρμόδιες υπηρεσίες του Υπουργείου για τον καθαρισμό – αποψίλωση εκτάσεων που ανήκουν στην κυριότητα του Υπουργείου κατά την αντιπυρική περίοδο.   
Στη συνάντηση συμμετείχαν και ο Αντιπρόεδρος της Βουλής, βουλευτής Κιλκίς Γιώργος Γεωργαντάς, ο βουλευτής Β’ Θεσσαλονίκης Θεόδωρος Καράογλου και οι Αντιδήμαρχοι Αλέξανδρος Σημαιοφορίδης, Γιώργος Μπαλάσκας και Νικόλαος Γιαρήμαγας. 
